बिलासपुर. एआईसीसी के महासचिव दिग्विजय सिंह ने मुख्यमंत्री डा. रमन सिंह की सरकार पर सत्ता हथियाने के लिए नक्सलियों के इस्तेमाल का सीधा आरोप लगाया है। उन्होंने कहा कि नक्सलियों से निपटने के लिए राज्य सरकार के पास कोई प्लानिंग नहीं है। केंद्र से मिली सीआरपीएफ का इस्तेमाल नक्सली फ्रंट पर नहीं किया जा रहा है। दरअसल, सारी कवायद नक्सलियों का उपयोग कर सरकार बनाने के लिए है।
कांग्रेस नेता सिंह मंगलवार को बिलासपुर पहुंचे और शहीद जवान दीपक उपाध्याय के परिजनों से मिले। अलग राज्य बनने के बाद से प्रदेश की राजनीति से खुद को दूर रखने वाले दिग्विजय ने संकेत दिए कि छत्तीसगढ़ में कांग्रेस की चुनावी मुहिम में वे समय दे सकते हैं। 12 वर्षो के अंतराल के बारे में उन्हें साफतौर पर कहा कि वे छत्तीसगढ़ में हस्तक्षेप नहीं करना चाहते थे।
एआईसीसी ने उन्हें दूसरी जिम्मेदारियां सौंप रखी हैं। छत्तीसगढ़ का प्रेम उन्हें जीवनभर याद रहेगा। एसईसीएल हेलीपेड पर पत्रकारों से चर्चा में सिंह ने दरभा में कांग्रेस नेताओं की हत्या की निंदा करते हुए कहा कि वारदात के बाद पुलिस व मदद पहुंचाने में सरकार को चार घंटे लग गए। मुख्यमंत्री सुरक्षा में चूक की बात खुद स्वीकार कर चुके हैं। चूक कहां हुई, यह सरकार देखे और कार्रवाई करे।
एनआईए ने कोई रिपोर्ट नहीं दी, सिर्फ अफवाह
नक्सली हमले के मामले में चार कांग्रेसियों पर ऊंगली उठाने वाली एनआईए की रिपोर्ट के बारे में सिंह झल्ला गए। उन्होंने एनआईए के इन्वेस्टिगेशन इंचार्ज शाजिद फरीद शापू का लिखा रिजाइंडर दिखाते हुए कहा कि एनआईए ने किसी किस्म की कोई जांच रिपोर्ट नहीं सौंपी है। उन्होंने मीडिया से भी अपेक्षा की कि बिना तथ्यों के किसी भी बात की अफवाह न फैलाए।
बहुमत न होने से राष्ट्रपति शासन नहीं
सिंह ने माना कि नक्सली हमला प्रदेश में राष्ट्रपति शासन लागू करने की वजह हो सकती थी, लेकिन सदन में बहुमत के अभाव में यह संभव नहीं था। उन्होंने आरोप लगाया कि राज्य सरकार नक्सली समस्या से निपटने के लिए गंभीर नहीं है। उसमें राजनैतिक इच्छाशक्ति ही नहीं है।
मौजूदा सरकार ने राजनीतिक फायदे के लिए प्रदेश में नक्सलियों को शरण दे रखी है। आंध्रप्रदेश व अन्य नक्सली प्रभावित राज्यों में नक्सलियों के खिलाफ लगातार दबाव की रणनीति अपनाई जा रही है। पुलिस के पूर्व महानिदेशक केपीएस गिल के बयान से साफ है कि नक्सलियों के खिलाफ सरकार के पास कोई नीति नहीं है। नक्सली हिंसा बढ़ती जा रही है। जहां सुरक्षा चाहिए, वहां नहीं दी जा रही है। जहां जरूरत नहीं है, वहां पूरी बटालियन तैनात रहती है। कांग्रेस की परिवर्तन यात्रा इसका सबसे बड़ा उदाहरण है।
परिवर्तन यात्रा में शामिल होंगे
दिग्विजय ने कहा, नरसंहार की घटना के बाद भी पार्टी की चुनावी मुहिम जारी रहेगी। कांग्रेसी मजबूती के साथ आगे बढ़ेंगे। जिस जीरम घाटी से परिवर्तन यात्रा स्थगित की गई थी, 6 जून को यह यात्रा दोबारा वहीं से शुरू होगी। वे खुद इसमें शामिल होंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva